L'Ajuntament de Gandia recorre les mesures cautelars sobre l'edifici del carrer Perú
21 maig 2018

## L'Ajuntament de Gandia recorre les mesures cautelars sobre l'edifici del carrer Perú21 maig 2018Última actualització: 14 juliol 2025

![](../gestion/img/AO__0312-copia.jpg)  
  

El coportaveu del govern, **Jose Manuel Prieto** ha comparegut aquest matí en roda de premsa per informar dels principals acords a què s'ha arribat en la Junta de Govern de hui.  
  
En primer lloc, Prieto va explicar que en l'apartat de correspondència ha estat confirmada la protecció definitiva de la platja de l'Auir gràcies al Pativel. "_És una magnífica notícia per a la ciutat, ja que suposa una solució definitiva a la zona. És una altra promesa electoral de les forces que integrem el govern que es compleix_".  
  
En segon lloc, el coportaveu del govern ha informat que s'ha ratificat el decret signat dilluns passat que suspén momentàniament la presa de possessió de l'edifici del carrer Perú nombre 57.  
"_Fa unes setmanes ja vam comunicar la resolució del contracte, havíem acabat ja amb tota la part administrativa tal com ens havíem compromés per solucionar el problema de l'immoble". "La presa de possessió estava prevista per al passat 15 de maig per poder començar a solucionar tots els desperfectes que l'anterior propietari de l'edifici no havia solucionat i posar fi a la situació d'arbitrarietat que s'estava donant després que l'anterior govern no fes res al respecte_" va afirmar Prieto.  
  
Tots els departaments municipals implicats i l'assessoria jurídica han recomanat la presa d'aquesta decisió després de conéixer que el Jutjat del Contenciós número 3 de València que ha dictat mesures cautelars sobre l'acte administratiu que implicava donar-li un termini de tres mesos al propietari per solucionar els desperfectes de l'edifici.  
"_El que nosaltres hem plantejat al jutge en el recurs és que no pot dictar mesures cautelars sobre un acte que ja ha estat executat i que el consistori ja ha resolt de manera definitiva. Estem ja en la presa de possessió de l'edifici, raó per la qual no té sentit aquesta mesura perquè nosaltres ja estem dos passos per davant de la mesura que sol·licita". "Nosaltres no estem d'acord amb aquesta resolució i l'assessoria jurídica d'aquest Ajuntament tampoc" va afirmar el president de la Junta de Districte de Corees qui afegia que "la mesura l'únic que fa és retardar unes poques setmanes la presa de possessió de l'edifici, cosa que aquest govern farà quan es resolga aquest aspecte_".  
  
Per a finalitzar, Prieto ha explicat que "_el que volem és recuperar l'immoble per posar fi a la situació d'absoluta arbitrarietat que allí s'ha donat fruit de la inacció de l'anterior govern i destinar l'edifici a altres usos sobre els quals ja estem treballant en un projecte concret. Una solució que ajudarà a dinamitzar aquesta zona de la barriada de Corea". "Per acabar amb la situació, hem d'actuar amb tota la seguretat, i per això esperarem que el jutge resolga el recurs d'apel·lació presentat des de l'Ajuntament de Gandia. Acabarem amb el problema i donarem una alternativa la zona perquè s'ho mereix_”.

[Twittear](https://twitter.com/share)